પપ્પાએ મને ભાવિશાઆંટી મળ્યા હતાં તે વિશે વાત કરી. ત્યારે મને ખબર પડી કે ભાવિશાઆંટી કોલેજના પહેલાં વર્ષમાં હતાં ત્યારથી મારા પપ્પાને ચાહતા હતાં. પરંતુ, પપ્પાનો મમ્મી પ્રત્યેનો પ્રેમ જોઈ તેમણે ક્યારેય કહ્યું નહોતું. તમને ખબર છે પપ્પાની યાદમાં તેમણે આ જ સુધી, આટલાં વર્ષો વિતી જવા છતાં પણ લગ્ન નહોતા કર્યા. બસ, મેં પપ્પાને પાનો ચઢાવ્યો અને કોલેજમાં અધુરો રહી ગયેલો ભાવિશાઆંટીનો પ્રેમ, પપ્પા સાથેના નવા અફેર તરીકે શરૂ કરાવ્યો. પપ્પા આજે સવારે જ ઓફિસ નીકળી ગયા હતા. અને હું કોલેજની ટૂરમાં જઈ રહી છું એમ કહીને આ બેગ લઈને નીકળી હતી. અમારો પ્લાન હતો કે, દાદરથી ભાવિશાઆંટી ચઢે એટલે મારે આ બેગ ત્યાં જ છોડીને જતા રહેવાનું અને પછી ભાવિશાઆંટી જ આ બેગ લઈને મુંબઈ સેન્ટ્રલ પહોંચી જશે. ત્યાં પપ્પા તેમની રાહ જોઈને બેઠાં હશે. પણ તમે... તમે આ ભલાઈનું પોટલું લઈને દોડ્યા અને અમારા આખાય પ્લાનની વાટ લગાડી દીધી.' અરેરે... આ મારાથી શું થઈ ગયું, સાક્ષી ખરેખર આજે એક બુઢાપાની ઊંમરે પાંગરી રહેલા નવા પ્રેમની સાક્ષી બનવાના પ્રયત્નો કરી રહી હતી અને હું તેમાં આડખીલીરૂપ બન્યો હતો. હવે? હવે કરવું શું?